**Informatīvais ziņojums par atbalstu reģionu ekonomiskajai aktivitātei**

Pamatojoties uz Ministru prezidenta 2011.gada 18.janvāra rezolūciju Nr.90/SAN-89, Vides aizsardzības un reģionālās attīstības ministrija (turpmāk – VARAM) ir iepazinusies ar Saeimas Publisko izdevumu un revīzijas komisijas 2011.gada I puses darba plānu ekonomikas stabilizācijas procesa uzraudzības nodrošināšanai un par 10.punktu –– sagatavojusi informatīvo ziņojumu par atbalstu reģionu ekonomiskajai aktivitātei (turpmāk – ziņojums) izskatīšanai Ministru kabineta 2010.gada 1.marta sēdē.

Saskaņā ar Ministru prezidenta 2011.gada 18.janvāra rezolūciju Nr.90/SAN-89 un pamatojoties uz 2011.gada 27.janvāra valsts sekretāru sanāksmē (protokols Nr.4, 29.§) nolemto VARAM šajā ziņojumā ir apkopojusi arī Finanšu ministrijas, Ekonomikas ministrijas un Zemkopības ministrijas sniegto informāciju.

Ziņojumā ir atspoguļota informācija par:

* papildus finansējuma piesaisti pašvaldību projektu īstenošanai, kas sekmē ekonomisko attīstību reģionos;
* pašvaldību finansiālās rīcībspējas paaugstināšanu;
* pakalpojumu sasniedzamības nodrošināšanu visā Latvijas teritorijā;
* par Eiropas Savienības (turpmāk – ES) fondu līdzekļiem, tai skaitā par ES struktūrfondu 3.mērķa „Eiropas teritoriālā attīstība” programmām, Zemkopības ministrijas, Ekonomikas ministrijas un VARAM pārziņā esošajiem ES fondu līdzekļiem, kas saistīti ar ekonomiskās attīstības sekmēšanu reģionos.

Savukārt attiecībā uz pilnu informāciju par 1.mērķa 2007.-2013.gada plānošanas perioda Eiropas Savienības struktūrfondu (turpmāk – ESF) un Kohēzijas fonda (turpmāk- KF) līdzekļiem, tai skaitā faktisko apguvi un plānoto apguvi līdz 31.12.2011., informējam, ka saskaņā ar Ministru prezidenta 26.01.2011. rezolūciju Nr.45/SAN-156 informāciju Ministru kabinetā par visām ES fondu aktivitātēm iesniegs Finanšu ministrija.

1. **Informācija par papildus finansējuma piesaisti pašvaldību projektu īstenošanai, kas sekmē ekonomisko attīstību reģionos.**

**1.1. VARAM informē**, kaDeklarācija par Valda Dombrovska vadītā Ministru kabineta iecerēto darbību 13.1.punkts paredz, ka atbalstīsim policentrisku attīstību, veicinot nacionālās un reģionālās nozīmes centru izaugsmi ar attīstītu rūpniecību, daudzveidīgiem pakalpojumiem, labu sasniedzamību, ļaujot apkārtējo teritoriju iedzīvotājiem izmantot attīstības centros piedāvātās darba vietas un sabiedriskos pakalpojumus. Deklarācijas 13.1.2.punktā paredzēts, ka nodrošināsim papildus finansējuma piesaisti Eiropas Reģionālās attīstības fonda (turpmāk –ERAF) līdzfinansētās 3.6.prioritātes „Policentriska attīstība” 3.6.2.pasākuma „Komplekss atbalsts novadu pašvaldību izaugsmes sekmēšanai” 3.6.2.1.aktivitātei „Atbalsts novadu pašvaldību kompleksai attīstībai” (izpildes termiņš – š.g. 1.aprīlis).

Bez tam, Ministru kabineta 2009.gada 7.aprīļa sēdes protokola Nr.23 47.§ 3.punkts uzdod pēc 2009.gada 31.decembra uzsākt izvērtējumu par 3.darbības programmas finansiāli ietilpīgajām ESF aktivitātēm, izvērtējot iespēju un nepieciešamību piešķirt papildu finansējumu 3.darbības programmas 3.6.prioritātei “Policentriska attīstība”.

Ievērojot iepriekšminētos uzdevumus, VARAM ir sagatavojusi informatīvo ziņojumu „Par teritoriālo pieeju Eiropas Savienības fondos un nepieciešamību un iespējām piešķirt papildus finansējumu 3.6.2.1.aktivitātei „Atbalsts novadu pašvaldību kompleksai attīstībai””.

Minētā ERAF prioritātes „Policentriska attīstība” jaunā aktivitāte **3.6.2.1. „Atbalsts novadu pašvaldību kompleksai attīstībai”** ir izveidota 2009.gadā. Tās **mērķis** ir veicināt Latvijas ilgtspējīgas attīstības stratēģijā līdz 2030.gadam noteikto reģionālas nozīmes attīstības centru izaugsmi un konkurētspēju, kā arī attīstīt saikni un mijiedarbību starp šiem attīstības centriem un pārējo novada teritoriju, lai arī lauku teritoriju iedzīvotājiem nodrošinātu pakalpojumu un darba vietu pieejamību. Aktivitātes ietvaros ir paredzēts sniegt atbalstu uzņēmējdarbības infrastruktūras sakārtošanai, kā arī sabiedrisko pakalpojumu pieejamības un iedzīvotāju mobilitātes sekmēšanai. **Aktivitāte ir nozīmīga pašvaldību attīstības veicināšanai**, jo tā dod iespēju pašvaldībām ieviest savas attīstības programmas, kompleksi attīstīt savu teritoriju, sasaistot ar dažādām nozarēm saistītus ieguldījumus (ceļi, inženierkomunikācijas, energoefektivitāte u.c.), tā radīs jaunas darba vietas un ieņēmumus pašvaldībai iedzīvotāju ienākuma nodokļa (turpmāk - IIN) veidā.

**Aktivitātes ietvaros atbalsts paredzēts 18 novadu pašvaldībām** ar iedzīvotāju skaitu virs 10 tūkstošiem, taču tai ir piešķirts būtiski mazāks finansējums – aptuveni 9,5 miljoni latu (vidēji 527 tūkstoši katrai pašvaldībai) – nekā līdzvērtīgai aktivitātei 3.6.1.1.„Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai”, kurai piešķirti aptuveni 209,2 miljoni latu (vidēji 13,1 miljons latu katrai pašvaldībai).

**Ieviešot 3.6.2.1.aktivitāti ar pašlaik piešķirto finansējumu –** aptuveni **9,5 miljoniem latu, – tā nesniegs gaidīto atdevi un tiks apdraudēta aktivitātes mērķa sasniegšana**, jo:

* finansējuma apjoms ir par mazu, lai īstenotu pašvaldību attīstībai nozīmīgus projektus;
* Latvijas apdzīvojuma struktūrā līdzvērtīgas pašvaldības (viena līmeņa attīstības centri) saņems ļoti nevienlīdzīgu atbalstu (piemēram, Talsu novadam – **6,4 miljoni latu**, Tukuma novadam – **543 tūkstoši latu**).

VARAM sagatavotajā informatīvajā ziņojumā „Par teritoriālo pieeju Eiropas Savienības fondos un nepieciešamību un iespējām piešķirt papildus finansējumu 3.6.2.1.aktivitātei „Atbalsts novadu pašvaldību kompleksai attīstībai”” iekļauta šāda informācija:

* prioritātes „Policentriska attīstība” 3.6.1.1.aktivitātes un jaunizveidotās 3.6.2.1.aktivitātes apraksts un nosacījumi;
* 3.6.2.1.aktivitātei papildus nepieciešamā finansējuma pamatojums (t.sk. teritoriālās pieejas priekšrocības, līdzšinējo projektu ieguvumi) un apjoms;
* pašvaldību pieprasījums pēc investīcijām 3.6.2.1.aktivitātes ietvaros, īstenojamo projektu piemēri;
* iespējamie finansējuma pārdales principi no citām 3.darbības programmas ERAF aktivitātēm.

Informatīvo ziņojumu VARAM plānoiesniegt izskatīšanai ES fondu koalīcijas darba grupā.

**1.2. VARAM** informē par papildus finansējuma novirzīšanu 1.5.3.2.aktivitātei „Plānošanas reģionu un vietējo pašvaldību attīstības plānošanas kapacitātes paaugstināšana”.

Saskaņā ar 2010.gada 8.jūnija noteikumos Nr.522 „Noteikumi par darbības programmas „Cilvēkresursi un nodarbinātība” papildinājuma 1.5.3.2.aktivitāti „Plānošanas reģionu un vietējo pašvaldību attīstības plānošanas kapacitātes paaugstināšana”” noteikto, 1.5.3.2.aktivitātes ietvaros tiek atbalstīta ilgtermiņa (līdz 25 gadiem) un vidēja termiņa (līdz septiņiem gadiem) teritorijas attīstības plānošanas dokumentu (izņemot detālplā­nojumu), attīstības programmu un teritorijas plānojumu, izstrāde vai aktualizācija, tādējādi veicinot Attīstības plānošanas sistēmas likumā noteikto normu izpildi un sekmējot pašvaldībās veikto investīciju sasaisti ar teritorijas attīstības vajadzībām un prioritātēm. Kā finansējuma saņēmēji 1.5.3.2.aktivitātes ietvaros ir noteikti pašvaldības, plānošanas reģioni un VARAM. Minētās aktivitātes kopējais pieejamais finansējums ir 2 550 000 LVL.

Izsludinātās 1.5.3.2.aktivitātes atklātās projektu atlases ietvaros, kas noslēdzās 2010.gada 29.septembrī, tika iesniegti 103 projektu iesniegumi, no kuriem trīs par kopējo summu 769 387 LVL apmērā, tai skaitā, projekta iesniegums „Nacionālā attīstības plāna 2014. - 2020.gadam un plānošanas reģionu attīstības programmu 2014.-2020.gadam izstrāde”, tika atsaukti.

Ierobežota finansējuma apstākļos apstiprināšanai tika virzīti 72 projektu iesniegumi par kopējo summu 2,5 milj. LVL un nepietiekama finansējuma dēļ tika noraidīti 26 projektu iesniegumi par kopējo summu 1,18 mlj. LVL, bet 2 projekti noraidīti kvalitātes kritēriju neatbilstības dēļ par kopējo summu 0.05 milj. LVL apmērā, tādējādi 28 projektiem netika piešķirts finansējums 1,23 milj. LVL apmērā.

Ņemot vērā 2010.gada 12.oktobra Ministru kabineta sēdes protokollēmumu (prot.Nr.52 51.§), VARAM ir sagatavojusi priekšlikumu par papildus finansējuma piesaistes iespējām darbības programmas „Cilvēkresursi un nodarbinātība” papildinājuma 1.5.3.2.aktivitātei „Plānošanas reģionu un vietējo pašvaldību attīstības plānošanas kapacitātes paaugstināšana””. Minētais priekšlikums ir iesniegts izskatīšanai ES fondu koalīcijas darba grupā.

1. **Informācija par pašvaldību finansiālās rīcībspējas paaugstināšanu.**

**2.1.** Pašvaldībām 2011.gadā, salīdzinājumā ar 2010.gadu, ir paplašinātas aizņemšanās iespējas - gan pieļaujamais kopējais aizņēmumu limits (pieaugums 30 milj. latu), gan paplašināti aizņēmuma mērķi, skaidri definējot prioritāras jomas.

Saskaņā ar likumu „Par valsts budžetu 2011.gadam” pašvaldībām 2011.gadā ir iespējas ņemt aizņēmumus:

- – ES un pārējās ārvalstu finanšu palīdzības līdzfinansēto projektu īstenošanai, tajā skaitā kapitālsabiedrību pamatkapitāla palielināšanai ar mērķi nodrošināt pašvaldību līdzfinansējumu ES un pārējās ārvalstu finanšu palīdzības līdzfinansēto projektu īstenošanai;

- klimata pārmaiņu finanšu instrumenta līdzfinansēto projektu īstenošanai;

- tiem infrastruktūras projektiem, kuros pašvaldības faktiskais ieguldījums nav mazāks par 75 procentiem no kopējām izmaksām un nepieciešamā aizņēmuma apmērs nav lielāks par 25 procentiem no kopējām izmaksām līdz pilnīgai objekta nodošanai ekspluatācijā 2011.gadā;

- profesionāli tehnisko skolu pārņemšanas, pašvaldību internātskolu un sociālo programmu investīciju projektiem;

- investīcijām apkures sezonas nodrošināšanai nepieciešamo ārkārtas (avārijas) situāciju novēršanai un kurināmā iegādei;

- pašvaldību autonomo funkciju veikšanai nepieciešamā transporta iegādei un pirmpirkuma tiesību izmantošanai.

Attiecībā uz ilgtermiņu saistību uzņemšanos likuma „Par pašvaldību budžetiem” 22.pantam izpratnē, informējam, ka pašvaldībām arī 2011.gadā ir noteikti ierobežojami šo saistību uzņemšanās jomā. Finanšu ministrija, pamatojoties uz likuma „Par valsts budžetu 2011.gadam” 17.panta septīto daļu, ir izstrādājusi noteikumu projektu „Noteikumi par pašvaldību ilgtermiņa saistībām”, kas nosaka kārtību, kādā pašvaldības 2011.gadā ar finanšu ministra atļauju varēs uzņemties ilgtermiņa saistības attīstībai nozīmīgu infrastruktūras objektu pabeigšanai, tādējādi pašvaldībām arī 2011.gadā būs iespēja pabeigt uzsāktos investīciju projektus. Noteikumu projekts ir izsludināts 2011.gada 20.janvāra Valsts sekretāru sanāksmē un nosūtīts saskaņošanai attiecīgajām institūcijām.

**2.2. VARAM informē**, ka saskaņā ar Ministru kabineta 2011.gada 15.februārī apstiprinātā Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai 13.10.1. punktu VARAM sagatavos, izvērtējot finansiālo ietekmi uz valsts budžetu, un iesniegs MK koncepciju par iespēju pašvaldībām vidējā termiņā pašām noteikt nekustamā īpašuma nodokļa likmi valdības noteiktās likmes intervālā un iespēju noteikt daļu uzņēmumu ienākuma nodokļa kā pašvaldību ieņēmumu avotu.

**2.3.VARAM informē**, ka Deklarācijā par Valda Dombrovska vadītā Ministru kabineta iecerēto darbību 12.12.punkts paredz **pilnveidot pašvaldību finanšu izlīdzināšanas sistēmu.** Informējam, ka ar vides aizsardzības un reģionālās attīstības ministra 2011.gada 15.februāra rīkojumu Nr.107 ir izveidota darba grupa, kuras sastāvā ir pārstāvji no VARAM, Finanšu ministrijas, Latvijas Pašvaldību savienības, republikas pilsētām un novadiem, kā arī neatkarīgs eksperts pašvaldību finanšu jautājumos. Izveidotā darba grupa turpinās darbu pie pašvaldību finanšu izlīdzināšanas sistēmas pilnveidošanas.

1. **Informācija par pakalpojumu sasniedzamības nodrošināšanu visā Latvijas teritorijā.**

**VARAM informē**, ka šobrīd valsts mērogā nepastāv vienotas pieejas valsts pārvaldes iestāžu un pašvaldību klientu apkalpošanas centru un filiāļu izvietojumam. Vairumam valsts pārvaldes iestāžu ir savs reģionālais filiāļu un klientu apkalpošanas centru tīkla dalījums. Vienlaicīgi lielākās pašvaldības ir izveidojušas savus klientu apkalpošanas centrus. Lai novēstu nelietderīgu resursu tērēšanu attīstot paralēlas klientu apkalpošanas struktūras valstī, kā arī lai nodrošinātu maksimāli plašu pakalpojumu teritoriālu pieejamību ir nepieciešams pakalpojumu apkalpošanas struktūru izveidi veikt atbilstoši vienotam plānam.

Lai risinātu minēto jautājumu, nepieciešams valsts pārvaldes darbību publisko pakalpojumu sniegšanā organizēt pēc vienas pieturas aģentūras (turpmāk- VPA) principa.

Iedzīvotājam pēc būtības nav svarīgi, kāda valsts pārvaldes institūcija pakalpojumu sniedz un cik institūcijas tā sniegšanā ir iesaistītas, bet gan iespēja saņemt pakalpojumu, pēc iespējas tuvāk dzīves vai darba vietai, turklāt viena pakalpojuma (piemēram, atļaujas) saņemšanai, nevēršoties vairākās institūcijās pēc dažādiem saskaņojumiem un tmldz.

Viens no VARAM galvenajiem uzdevumiem ir vienas pieturas principa ieviešana valsts un pašvaldību pakalpojumu pieejamībā.

VPA principa īstenošana nodrošinās valsts pārvaldes institūciju savstarpējo sadarbību saskaņā ar labas pārvaldības principu, kā rezultātā iedzīvotājiem būs iespēja saņemt nepieciešamo informāciju un pārvaldes pakalpojumus vienuviet, personīgi nevēršoties kompetentajā iestādē, kura izskata iesniegto pieteikumu, saskaņo to un pieņem lēmumu par pieprasīto pārvaldes pakalpojumu izpildi. VPA kā iestādes izveides rezultātā iedzīvotājiem būs iespējams saņemt daudzveidīgus valsts iestāžu un pašvaldību sniegtos pakalpojumus, koncentrējot pakalpojumu sniegšanu vienuviet.

Lai nodrošinātu minētā principa ieviešanu ir nepieciešams nodrošināt pēc iespējas vairāk pakalpojumu sniegšanu vienuviet – klātienē un elektroniski.

VPA princips arī piedāvā nošķirt publisko pakalpojumu ražošanu no publisko pakalpojumu piegādes saskaņā ar labas pārvaldības principu, lai ļautu personām saņemt pieprasītos pakalpojumus vienuviet klātienē vai elektroniski, fiziski nevēršoties institūcijā pie atbildīgās amatpersonas, kas izskata iesniegto pieteikumu, saskaņo to un pieņem lēmumu par pieprasītā pakalpojuma izpildi.

Atbilstoši Ministru kabineta 2007.gada 6.marta noteikumu Nr.171 „Kārtība, kādā iestādes ievieto informāciju internetā” 10.3.apakšpunktam, iestādēm ir pienākums savās mājas lapās ievietot informāciju par to sniegtajiem pakalpojumiem.

Lai atvieglotu iestādēm VPA principu ieviešanu gan iestādes ietvaros, gan valstiskā skatījumā vienotai informācijas pieejamībai internetā tiek piedāvāts izmantot Publisko pakalpojumu katalogu portālā [www.latvija.lv](http://www.latvija.lv).

Šobrīd portālā [www.latvija.lv](http://www.latvija.lv) ir pieejami 29 elektronizēti pakalpojumi (piemēram, dzīvesvietas deklarācijas iesniegšana, elektroniskā pieteikšanās studijām pamatstudiju programmās, izziņas pieprasīšana par privātpersonai uzliktajiem administratīvajiem sodiem), bet ieviešot VPA principu ir nepieciešams veikt plašāku pakalpojumu elektronizāciju [www.latvija.lv](http://www.latvija.lv/) un pašvaldību mājas lapās.

Veicot pakalpojumu elektronizāciju, gan arī kopumā vērtējot valsts un pašvaldību sniegtos pakalpojumus, kā svarīgs uzdevums ir atzīmējams darbs pie pakalpojumu sniegšanas procedūru vienkāršošanas. Pakalpojumu sniegšanas procedūru vienkāršošana, viennozīmīgi samazinās administratīvo slogu, tā veicinot labu pārvaldību un valsts un pašvaldību sniegto pakalpojumu pieejamību iedzīvotājiem.

VARAM plāno tuvāko divu gadu periodā sagatavot un iesniegt noteiktā kārtībā Ministru kabinetā normatīvo aktu projektus, nosakot virtuālās VPA, portāla [www.latvija.lv](http://www.latvija.lv/) regulējumu, VPA principa valsts un pašvaldību pakalpojumu sniegšanas atbalstam nepieciešamās informācijas ievades, aktualizācijas un apmaiņas kārtību Publisko pakalpojumu katalogā.

Lai panāktu vienošanos ar visām iesaistītām institūcijām un sociālajiem partneriem par nepieciešamību ieviest VPA principu publisko pakalpojumu sniegšanā, VARAM ir izstrādājusi un tuvākā laikā plāno iesniegt izskatīšanai Ministru kabinetā koncepciju par VPA principa ieviešanu valsts un pašvaldību pakalpojumu pieejamībā.

Jau vairākus gadus dažās pašvaldībās pēc pašu iniciatīvas personu pieņemšanas un apkalpošanas organizēšanā sekmīgi tiek īstenots vienas pieturas aģentūras princips, piemēram, Rīgā, Ventspilī, Liepājā, Jēkabpilī, Jelgavā, Valmierā. Pēc administratīvi teritoriālās reformas daudzas novadu pašvaldības, piemēram, Ilūkstes novada pašvaldība, Kuldīgas novada pašvaldība, Tukuma novada pašvaldība, rūpīgi izanalizējot personu apkalpošanas efektivitātes uzlabošanas iespējas, secinājušas, ka pašvaldības pakalpojumu sniegšanā piemērojams VPA princips.

Tā piemēram, Ilūkstes novada iedzīvotāji no 2010.gada 8.jūlija, neierodoties personīgi Valsts sociālās apdrošināšanas aģentūras Daugavpils reģionālā nodaļā, tai adresētus iesniegumus var iesniegt Ilūkstes novada pašvaldībā (bērna piedzimšanas pabalsta piešķiršanai; ģimenes valsts pabalsta /piemaksas pie ģimenes valsts pabalsta par bērnu invalīdu piešķiršanai; apbedīšanas pabalsta piešķiršanai; vienreizējā pabalsta mirušā laulātajam piešķiršanai; klienta nāves gadījumā nesaņemtās pensijas/pabalsta/atlīdzības piešķiršanai).

VARAM plānot 2011.gadā sadarbībā ar attiecīgām par nozari atbildīgajām ministrijām un to padotības iestādēm īstenot VPA principa valsts un pašvaldību pakalpojumu sniegšanā pilotprojektu vismaz vienā pašvaldībā ierobežotu pakalpojumu apjomu testēšanai.

1. **Informācija par ES fondu līdzekļiem, tai skaitā faktisko apguvi un plānoto apguvi līdz 31.12.2011.**

**4.1. Ekonomikas ministrijas** (turpmāk- EM) pārziņā esošie ES fondu līdzekļi.

Informējam, kaEM ES fondu administrētās aktivitātēs kopējais pieejamais publiskais finansējums ir 582 447 576,19 LVL apjomā. Līdz 2011.gada sākumam noslēgti vairāk kā 1200 līgumi par vairāk kā 390 milj.LVL (ES fondu līdzfinansējums 367 milj.LVL). Līdz 2011.gada sākumam kopā pabeigti 502 projekti un EM ES fondu administrētās aktivitātēs brīvi līdzekļi jauniem uzsaukumiem gada sākumā bija 35 milj.LVL vai 6procenti no kopējā apjoma.

1.tabulā redzami dati par EM sniegto ES fondu finansējuma atbalstu sadalījumā pa fondiem un reģioniem. Tabulā un zemāk esošajā grafikā nav sniegti dati par atbalstu finanšu instrumentu veidā, kur atbalsta teritorija ir visa Latvija un kopējā noslēgto līgumu summa ir 164,5 milj. LVL.


1.tabula

Dati par Ekonomikas ministrijas sniegto ES fondu finansējuma atbalstu sadalījumā pa fondiem un reģioniem (apkopoti uz 31.12.2010.)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Reģions | **ERAF** | | **ESF** | | **KF** | | **Kopā ES fondu atbalsts** | |
| LVL | Proj. skaits | LVL | Proj. skaits | LVL | Proj. skaits | LVL | Proj. skaits |
| Kurzemes | 35 524 718 | 138 | 178 265 | 11 | 7 602 523 | 5 | 43 305 506 | 154 |
| Rīgas | 57 205 828 | 574 | 17 683 279 | 88 | 6 895 452 | 6 | 81 784 559 | 668 |
| Vidzemes | 18 802 376 | 148 | 417 903 | 12 | 5 286 135 | 6 | 24 506 414 | 166 |
| Latgales | 22 609 654 | 121 | 145 325 | 6 | 2 003 577 | 2 | 24 758 556 | 129 |
| Zemgales | 22 232 790 | 87 | 422 671 | 8 | 6 258 056 | 2 | 28 913 517 | 97 |
| **Kopā** | **156 375 366** | **1 068** | **18 847 443** | **125** | **28 045 742** | **21** | **203 268 552** | **1 214** |

Kopējā piešķirtā ES fondu finansējuma sadalījums pa reģioniem Ekonomikas ministrijas pārziņā esošajās aktivitātēs   
*(Dati apkopoti uz 31.12.2010.)*

*1.attēls*



2009.gadā EM uzsāka darbības programmas „Uzņēmējdarbība un inovācijas” papildinājuma 2.3.2.1.aktivitātes „Biznesa inkubatori” īstenošanu. Šīs aktivitātes **mērķis** ir veicināt jaunu, dzīvotspējīgu un konkurētspējīgu komersantu veidošanos un attīstību Latvijas reģionos, nodrošinot tos ar uzņēmējdarbībai nepieciešamo vidi, tai skaitā infrastruktūru un konsultatīvajiem pakalpojumiem. Aktivitātes īstenošana tieši vērsta uz tirgus nelīdzsvarotās attīstības problēmu risināšanu, stimulējot komersantu skaita un komercdarbības aktivitātes pieaugumu Latvijas reģionos, kā arī tiek sniegts atbalsts radošās industrijas komersantiem Rīgā. 2.3.2.1.aktivitātes „Biznesa inkubatori” ietvaros kopējais pieejamais finansējums ir 20,1 milj. LVL.

Līdz 2010.gada 31.decembrim valsts aģentūra „Latvijas Investīciju un attīstības aģentūra” ir noslēgusi deviņus līgumus par biznesa inkubācijas pakalpojumu sniegšanu Latvijas reģionos, kā arī vienu līgumu Rīgā par biznesa inkubācijas pakalpojumu sniegšanu radošo industriju komersantiem.

Biznesa inkubatoros var iestāties komersanti līdz 2 gadu vecuma no to reģistrācijas Latvijas Republikas komercreģistrā un tas atbilst sīkā vai mazā komersanta statusam.

Biznesa inkubatori nodrošina komersantiem pakalpojumus, kas atvieglo to komercdarbības uzsākšanu un veicina uzņēmumu konkurētspēju pret citiem tirgū jau esošiem komersantiem. Biznesa inkubatora operators izvērtē un konsultē komersantus par uzņēmējdarbības attīstību un par tam nepieciešamajiem pakalpojumiem, lai komersantiem būtu iespējama straujāka izaugsme.

**Biznesa inkubatora sniegtie pakalpojumi**:

1. minimālie nodrošināmie pakalpojumi:

* telpu noma un apsaimniekošana (gan biroja, gan ražošanas telpas);
* komunikāciju pakalpojumi (internets, tālrunis, juridiskā adrese);
* sekretariāta pakalpojumi;
* biznesa vadības (atbalsta) konsultācijas;
* papildu atbalsta iespējas;
* pārdošanas un mārketinga konsultācijas;
* sadarbības organizēšana vietējā un starptautiskā līmenī;
* personāla atlases pakalpojumi;
* virtuālos inkubācijas pakalpojumus\*.

1. speciālos pakalpojumus (šie pakalpojumi katrā inkubatorā var būt atšķirīgi):

* prototipēšana, sertificēšana, konstruēšana;
* laboratorijas iekārtu izmantošana;
* dizaina konsultācijas;
* tehnoloģiju konsultācijas;
* testēšanas pakalpojumi;
* uzņēmumu procesu kvalitātes vadības sistēmas izstrāde un ieviešana;
* uzņēmumu IT sistēmu ieviešana;
* specializētie juridiskie pakalpojumi;
* starptautiskā mārketinga pakalpojumi;
* loģistikas konsultācijas;
* eksporta veicināšanas pakalpojumi;
* u.c.

2.tabulā tiek atspoguļots 2.3.2.1.aktivitātes „Biznesa inkubatori” ieviešanas progress.

2.tabula

2.3.2.1.aktivitātes „Biznesa inkubatori” ieviešanas progress līdz 2010.gada 31.decembrim.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Nr .p. k.** | **Līgums** | **Līguma summa** | **Izdevumi 2009.gadā** | **Izdevumi 2010.gadā** | **Atlikums uz 31.12.2010** | **Inkubat-oros inkubēto MVK skaits** | **Virtuālo inkubāciju saņēmušo MVK skaits kopā** | **Pieejamās kopējās telpas biznesa inkubatoros** | **Inkubatoros esošajos MVK radīto (saglabāto) darbavietu skaits)** |
| 1 | 30.07.2009 līgums noslēgts starp LIAA un nodibinājumu „Ventspils Augsto tehnoloģiju parks” par biznesa inkubatora pakalpojumu sniegšanu Ventspilī un Talsos | 2 020 859.72 | 202 085.97 | 456 778.79 | 1 361 994.96 | 32 | 8 | 2142.98 | 112 |
| 2 | 03.08.2009 līgums noslēgts starp LIAA un SIA „Kurzemes biznesa inkubators” par biznesa inkubatora pakalpojumu sniegšanu Liepājā, Kuldīgā un Saldū | 2 020 859.72 | 205 295.86 | 267 932.17 | 1 547 631.69 | 35 | 6 | 1940.86 | 76 |
| 3 | 27.07.2009 līgums noslēgts starp LIAA un pilnsabiedrību „JIC biznesa inkubators” par biznesa inkubatora pakalpojumu sniegšanu Jelgavā un Dobelē | 2 020 859.72 | 209 840.15 | 283 087.48 | 1 527 932.09 | 26 | 13 | 1290.86 | 164 |
| 4 | 27.07.2009 līgums noslēgts starp LIAA un pilnsabiedrību „JIC biznesa inkubators” par biznesa inkubatora pakalpojumu sniegšanu Jēkabpilī un Aizkrauklē | 2 020 859.72 | 202 085.73 | 101 530.64 | 1 717 243.35 | 27 | 1 | 1767.95 | 156 |
| 5 | 25.07.2009 līgums noslēgts starp LIAA un biedrību „Biznesa inkubators Cēsis” par biznesa inkubatora pakalpojumu sniegšanu Cēsīs, Madonā un Alūksnē | 2 009 195.32 | 205 030.00 | 148 545.29 | 1 655 620.03 | 46 | 0 | 2081.35 | 54 |
| 6 | 04.08.2009 līgums noslēgts starp LIAA un SIA „RVJ” par biznesa inkubatora pakalpojumu sniegšanu Valmierā, Gulbenē un Valkā (no 2010.gada septembra SIA VBII) | 1 922 681.61 | 200 277.47 | 204 722.73 | 1 517 681.41 | 32 | 6 | 1896.40 | 89 |
| 7 | 02.09.2009 līgums noslēgts starp LIAA un biedrību „Latgales aparātbūves tehnoloģiskais centrs” par biznesa inkubatora pakalpojumu sniegšanu Rēzeknē un Balvos | 1 949 302.74 | 202 639.52 | 114 622.44 | 1 632 040.78 | 19 | 8 | 1364.00 | 76 |
| 8 | 13.10.2009 līgums noslēgts starp LIAA un pilnsabiedrību „Rīgas reģiona attīstības inkubators” par biznesa inkubatora pakalpojumu sniegšanu Tukumā, Limbažos un Ogrē | 1 939 682.03 | 193 968.20 | 182 654.60 | 1 563 059.23 | 34 | 1 | 1070.44 | 111 |
| 9 | 30.10.2009 līgums noslēgts starp LIAA un SIA  „Hub Riga” par biznesa inkubatora pakalpojumu sniegšanu radošo industriju nozarēs Rīgā | 2 020 859.72 | 0.00 | 352 485.44 | 1 668 374.28 | 42 | 7 | 2400.60 | 104 |
| 10 | 26.08.2010 līgums noslēgts starp LIAA un biedrību „Latgales aparātbūves tehnoloģiskais centrs” par biznesa inkubatora pakalpojumu sniegšanu Daugavpilī un Līvānos | 1 952 849.25 | 0.00 | 195 284.93 | 1 757 564.32 | 2 | 3 | 2118.00 | 24 |
|  | **Kopā pa gadiem** | **19 878 009.55** | **1 621 222.90** | **2 307 644.51** | **15 949 142.14** | **295** | **53** | **18 073** | **966** |

2008.gadā EM uzsāka darbības programmas „Uzņēmējdarbība un inovācijas” papildinājuma 2.3.2.2.aktivitātes „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās” īstenošanu, kurā norisinājās projektu iesniegumu pieņemšana līdz 2009.gada 31.decembrim. Šīs aktivitātes **mērķis** ir veicināt komercdarbības attīstību īpaši atbalstāmajās teritorijās, tādējādi samazinot nelabvēlīgās atšķirības starp reģioniem un reģionu teritorijām, kā arī sekmējot līdzsvarotu valsts attīstību. Aktivitātes ietvaros atbalsts tika sniegts:

1. ieguldījumiem pamatlīdzekļos – iekārtu iegādei, ēku būvniecībai un rekonstrukcijai, kas saistīta ar jaunas saimnieciskās darbības uzsākšanu vai esošas saimnieciskās darbības paplašināšanu, produkcijas dažādošanu ar jauniem produktiem vai ražošanas procesa būtisku maiņu;
2. nemateriālajiem ieguldījumiem – licenču un patentu iegādei, ja tas saistīts ar jaunas saimnieciskās darbības uzsākšanu vai esošas saimnieciskās darbības paplašināšanu, produkcijas dažādošanu ar jauniem produktiem vai ražošanas procesa būtisku maiņu.

3.tabula

2.3.2.2.aktivitātes „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās” ieviešanas progress līdz 2011.gada 31.janvārim.

|  |  |  |  |  |  |  |
| --- | --- | --- | --- | --- | --- | --- |
| **Aktivitāte** | | **Reģions** | **Projekta statuss** | **Projektu skaits** | **ERAF līdzfinansējums, LVL** | **Privātais finansējums, LVL** |
| 2.3.2.2. Atbalsts ieguldījumiem mikro, maziem un vidējiem komersantiem  īpaši atbalstāmajās teritorijās (ĪĀT) | | Kurzemes | Pabeigti projekti | 15 | 787 966.33 | 977 336.58 |
| Projekti tiek īstenoti | 9 | 967 789.93 | 855 968.75 |
| Vidzemes | Pabeigti projekti | 30 | 1 395 436.11 | 2 165 885.04 |
| Projekti tiek īstenoti | 34 | 3 150 459.00 | 3 026 008.14 |
| Latgales | Pabeigti projekti | 22 | 1 052 532.25 | 1 453 058.02 |
| Projekti tiek īstenoti | 57 | 5 639 573.43 | 5 561 758.92 |
| Zemgales | Pabeigti projekti | 8 | 353 763.04 | 498 363.59 |
| Projekti tiek īstenoti | 10 | 926 709.83 | 985 490.74 |
| Rīgas | Pabeigti projekti | 5 | 184 879.91 | 151 265.39 |
| Projekti tiek īstenoti | 11 | 1 458 501.33 | 1 945 831.41 |
|  |  |  | **Kopā** | **201** | **15 917 611** | **17 620 967** |

Papildus informējam, ka EM pārziņā ir aktivitātes, kur projektu iesniedzēji ir pašvaldības vai to iestādes, tādejādi atbalstot reģionu ekonomisko attīstību.

2010.gadā 3.4.2.1.1.apakšaktivitātes „Valsts nozīmes pilsētbūvniecības pieminekļu saglabāšana, atjaunošana un infrastruktūras pielāgošana tūrisma produkta attīstībai” ietvaros ir noslēgtas 14 vienošanās par projektu īstenošanu par ERAF finansējumu 4,48 milj.LVL, veicinot nacionālas nozīmes kultūras tūrisma produktu attīstību, nodrošinot starptautiski atzītu Latvijas kultūrvēsturisko vērtību tūrisma infrastruktūras uzlabošanu. Projektu ietvaros tiks veikta pils kompleksu renovāciju un atjaunošanu (Krāslava, Alūksne, Ludza), tūrisma kompleksu izveide un vēsturisko tūrisma centru atjaunošana (Durbe, Talsi, Kuldīga, Kandava, Līgatne, Jaunjelgava, Grobiņa, Grīziņkalns (Rīga), Dobele), rātsnamu atjaunošana un rekonstruēšana (Bauska, Limbaži).

Kopš 2009.gada 3.4.2.1.2.apakšaktivitātes „Nacionālas nozīmes velotūrisma produkta attīstība” ietvaros tiek īstenoti 6 projekti par kopējo ERAF finansējumu 3,6 milj.LVL apmērā. Projekti tiek īstenoti Liepājā, Garkalnē, Siguldā, Rīgā, Tukumā un Dobelē. Turklāt 2011.gada sākumā Latvijas Investīciju un attīstības aģentūra papildus finansējuma ietvaros atbalstīja divus projektu iesniegumus Ventspils un Madonas pašvaldībās. Šajās pašvaldībās projektus plānots īstenot par kopējo ERAF finansējumu 1,2 milj.LVL apmērā.

2010.gadā noslēdzās projektu iesniegumu atlases otrā kārta 3.4.4.2.aktivitātē „Sociālo māju siltumnoturības uzlabošanas pasākumi”, kuras **mērķis** ir palielināt pašvaldības sociālā dzīvojamā fonda energoefektivitāti, vienlaikus ceļot tā kvalitāti un ilgtspēju un nodrošinot sociāli mazaizsargātas personu grupas ar adekvātu mājokli. 2010.gadā ir noslēgtas 35 vienošanās par projektu īstenošanu par ERAF finansējumu 2,99 milj.LVL. Projekti tiks realizēti Madonas novadā (2), Ogres novadā (1), Rugāju novadā (1), Kandavas novadā (5), Kuldīgas novadā (8), Ventspils novadā (1), Garkalnes novadā (1), Varakļānu novadā (2), Burtnieku novadā (1), Saulkrastu novadā (1), Jelgavā (1), Jēkabpilī (1), Sējas novadā (1), Nīcas novadā (1), Viļakas novadā (3), Rīgā (2), Tukuma novadā (1), Naukšēnu novadā (1), Salaspils novadā (1).

**4.2. Zemkopības ministrijas pārziņā esošie ES fondu līdzekļi un to faktiskā apguve un plānotā apguve līdz 31.12.2011.**

**4.2.1.** Latvijas Lauku attīstības programmas 2007.-2013.gadam (turpmāk – LAP) pasākuma „Pamatpakalpojumi ekonomikai un iedzīvotājiem” ietvaros (plānošanas periodā pasākumam ir pieejams publiskais finansējums 65 851 377 latu apmērā). Pasākuma mērķis ir veicināt publiskās infrastruktūras kvalitātes uzlabošanos lauku teritorijās apdzīvotības saglabāšanai.

Lauku attīstības programmā 2007.-2013.gadam pasākumā „Pamatpakalpojumi ekonomikai un iedzīvotājiem” ir noteikts, ka vienai vietējai pašvaldībai  attiecināmo izmaksu kopsumma nepārsniedz  140 000 LVL, kā arī ir noteikti  virkne papildus ierobežojumi:

- nosacījums, ka novadiem, kas izveidojušies līdz 2006.gada 1.jūlijam kopējā maksimālā attiecināmo izmaksu summa saglabājas 140 000 latu apmērā;

- pasākuma īstenošanas vieta ir lauku teritorija, izņemot Rīgai piegulošās novadu teritorijas, kā arī pašvaldības ar iedzīvotāju skaitu virs 5000;

- novadi ar lauku teritoriju un pilsētas ar lauku teritoriju pasākumu drīkst realizēt tikai lauku teritorijā.

**4.2.2.** Vietējo rīcības grupu izstrādāto vietējo attīstība stratēģiju ietvaros (plānošanas periodā pasākumiem ir pieejams publiskais finansējums 16 200 298 latu apmērā). Pasākuma mērķis ir veicināt LEADER pieejas izmantošanu lauku attīstības nodrošināšanā, veicinot vietējo rīcības grupu darbību, uzlabojot lauku attīstības līdzekļu administrēšanu un mobilizējot laukos esošo attīstības potenciālu. Atbalstu vietējā attīstības stratēģijas īstenošanai ir saņēmušas 40 vietējās rīcības grupas, kuru darbības teritorija pārklāj visu Latvijas teritoriju, kas atbilst LEADER atbalsta saņemšanas nosacījumiem (tās neietver pilsētas, kurās iedzīvotāju skaits ir lielāks par 15 000). Atbalsta apmērs vietējās attīstības stratēģijas īstenošanai ir aprēķināts, ņemot vērā vietējās rīcības grupas darbības teritorijā esošo iedzīvotāju skaitu. Vietējo attīstības stratēģiju īstenošana notiek atklātu projektu iesniegumu konkursu veidā. Nav izdalīts atsevišķs finansējums pašvaldību projektu īstenošanai. Uz pieejamo finansējumu minēto pasākumu ietvaros līdztekus pašvaldībām var pretendēt arī citi atbalsta pretendenti.

**4.2.3.** Rīcības programma Eiropas Zivsaimniecības fonda (turpmāk- EZF) atbalsta ieviešanai Latvijā 2007.-2013.gadam (turpmāk – ZRP) šādu pasākumu ietvaros:

- "Zveja iekšējos ūdeņos" (plānošanas periodā pasākumam ir pieejams publiskais finansējums 257 226 latu apmērā). Pasākuma mērķis ir zvejas attīstība iekšējos ūdeņos un konkurētspējas veicināšana, modernizējot zvejas infrastruktūru un iekārtas, uzlabojot zvejas produktu kvalitāti un samazinot negatīvo ietekmi uz vidi.

- "Investīcijas zvejas ostās un zivju izkraušanas vietās" (plānošanas periodā pasākumam ir pieejams publiskais finansējums 14 666 114 latu apmērā). Pasākuma mērķis ir uzlabot zvejas produktu izkraušanai un uzglabā­šanai nepieciešamo infrastruktūru ostās, kā arī nodrošināt kvalitatīvus ostas pakalpojumus zvejniekiem.

- Vietējās iniciatīvas pasākumu īstenošanai ZRP 4.prioritārā virziena "Zivsaimniecības reģionu ilgtspējīga attīstība" ietvaros (plānošanas periodā pasākumiem ir pieejams publiskais finansējums 4 930 768 latu apmērā). Pasākumu mērķis ir veicināt maza mēroga infrastruktūras, kā arī ar zivsaimniecību saistītās infrastruktūras kvalitātes uzlabošanos, kā arī nodarbošanās dažādošanu zivsaimniecībai nozīmīgajās teritorijās, apdzīvotības un teritoriju pievilcības saglabāšanai. Atbalstu vietējā attīstības stratēģijas īstenošanai ir saņēmušas 24 vietējās rīcības grupas, kuru darbības teritorija atrodas Rīcības programmā Eiropas Zivsaimniecības fonda atbalsta ieviešanai Latvijā 2007.-2013.gadam noteiktajā zivsaimniecībai nozīmīgā teritorijā. Atbalsta apmērs vietējās attīstības stratēģijas īstenošanai ir aprēķināts, ņemot vērā vietējās rīcības grupas darbības teritorijā esošo iedzīvotāju skaitu.

EZF ietvaros nav izdalīts atsevišķs finansējums pašvaldību projektu īstenošanai. Uz pieejamo finansējumu minēto pasākumu ietvaros līdztekus pašvaldībām var pretendēt arī citi atbalsta pretendenti.

Apstiprināto projektu publiskais finansējums uz 2011.gada 31.janvāri:

1. LAP pasākumā „Pamatpakalpojumi ekonomikai un iedzīvotājiem” apstiprināti projekti 50 071 286 latu apmērā;
2. LAP 4.ass „LEADER” ietvaros apstiprināti projekti 9 413 888 latu apmērā;
3. ZRP pasākumā "Zveja iekšējos ūdeņos" apstiprināti pašvaldības projekti 36 000 latu apmērā;
4. ZRP pasākumā " Investīcijas zvejas ostās un zivju izkraušanas vietās" kopā apstiprināti projekti 10 688 209 latu apmērā;
5. ZRP 4.prioritārā virziena "Zivsaimniecības reģionu ilgtspējīga attīstība" ietvaros apstiprināti projekti 424 004 latu apmērā.

**4.2.4. 2011.gadā plānotās atklāta konkursa projektu iesniegumu pieņemšanas kārtas un izsludinātais publiskais finansējums:**

1. LAP pasākumam "Pamatpakalpojumi ekonomikai un iedzīvotājiem" tiek izsludinātas 3 atklāta konkursa projektu iesniegumu pieņemšanas kārtas:

* 13.kārta no 2011.gada 10.janvāra līdz 11.februārim ar kopējo publisko finansējumu  5 000 000  latu apmērā;
* 14.kārta no 2011.gada 14.februāra līdz 18.martam ar kopējo publisko finansējumu  3 036 689  latu apmērā;
* 15.kārta no 2011.gada 21.marta līdz 26.aprīlim ar kopējo publisko finansējumu  3 036 689  latu apmērā.

1. Vietējās rīcības grupas patstāvīgi plāno projektu iesniegumu iesniegšanas kārtu atvēršanu.
2. Šobrīd pieejama informācija par EZF vietējo rīcības grupu izsludinātajām projektu iesniegumu iesniegšanas kārtām, kas plānotas 2011.gada pirmajā pusgadā izsludinot 885 tūkstošus latu.
3. ZRP pasākumā "Zveja iekšējos ūdeņos" līdz 15.12.2011. atvērta pieteikšanās uz publisko finansējumu 100 000 latu apmērā.

**4.3. VARAM pārziņā esošie 1.mērķa ES fondu līdzekļi**

Informējam par **VARAM kompetencē esošo 1.mērķa ES fondu projektu** faktisko apguvi uz 31.12.2010. un turpmāk plānoto finansējumu 2011.gadam, kas atspoguļots 4.tabulā. Kopējais projektu skaits ir 696, tai skaitā ESF 187, ERAF 351, KF 158.

Lielākais projektu skaits ir ERAF 3.4.1.1.aktivitātei „Ūdenssaimniecības attīstība apdzīvotās vietās ar iedzīvotāju skaitu līdz 2000”, kurā plānoti 174 projekti, ESF 1.5.3.1.aktivitātei „Speciālistu piesaiste plānošanas reģioniem, pilsētām un novadiem”, kurā tiek ieviesti 115 projekti, kā lielāko KF var minēt 3.5.1.1.aktivitāti „Ūdenssaimniecības infrastruktūras attīstība aglomerācijās ar cilvēku ekvivalentu lielāku par 2000”, kurā plāno realizēt 78 projektus.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | | |  | | |  | | |  | | |  | | |  | | |  | |  | |  | 4.tabula | | |
| Informācija par Vides aizsardzības un reģionālās attīstības ministrijas ES fondu projektiem | | | | | | | | | | | | | | | | | | | | | | | | | | |
| **Nr. p. k.** | **Fonds** | | | **Aktivitātes/ apakšaktivitātes nosaukums** | | | **Projektu skaits 1** | | | **Projektu ieviešanas statuss1** | | | **Apgūts līdz 31.12.2010.4** | | | | | | | | | | **Plānotais attiecināmais finansējums 2** | | | |
| **Kopējais attiecināmais finansējums, LVL** | | | **% no plānotā finansējuma** | | | **tai skaitā ES fondi, LVL** | | **% no plānotā finansējuma** | | **2011.gads** | | | |
| **Kopējais attiecināmais finansējums, LVL** | **% no plānotā finansējuma** | **tai skaitā ES fondi, LVL** | **% no plānotā finansējuma** |
| 1 | ESF | | | 1.5.3.1.aktivitāte "Speciālistu piesaiste plānošanas reģioniem, pilsētām un novadiem" | | | 115 | | | 115 projekti tiek ieviesti | | | 1 089 791 | | | 43% | | | 1 089 791 | | 43% | | 1 747 736 | 69% | 1 747 736 | 69% |
| 2 | ESF | | | 1.5.3.2.aktivitāte "Plānošanas reģionu un vietējo pašvaldību attīstības plānošanas kapacitātes paaugstināšana" | | | 72 | | | 70 projekti tiek ieviesti, 2 projekti ir apstiprināti, 28 projekti ir noraidīti un 3 projekti ir atsaukti | | | 1 088 030 | | | 43% | | | 1 088 030 | | 43% | | 1 407 350 | 55% | 1 407 350 | 55% |
| 3 | ERAF | | | 3.1.4.3.aktivitāte "Pirmsskolas izglītības iestāžu infrastruktūras attīstība nacionālas un reģionālas nozīmes attīstības centros" | | | 41 | | | 22 pabeigts, noslēgti 19 līgumi par projektu īstenošanu, 3 atsaukti, 1 noraidīts | | | 20 311 670 | | | 82% | | | 17 638 473 | | 84% | | 23 709 279 | 96% | 20 152 887 | 96% |
| 4 | ERAF | | | 3.1.4.4.aktivitāte "Atbalsts alternatīvās aprūpes pakalpojumu pieejamības attīstībai" | | | 23 | | | 10 pabeigti, noslēgti 13 līgumi par projektu īstenošanu, 1 pārtraukts, 1 atsaukts, 56 noraidīti | | | 1 437 963 | | | 48% | | | 1 188 978 | | 47% | | 2 458 394 | 82% | 2 089 635 | 82% |
| 5 | ERAF | | | 3.2.2.1.1.apakšaktivitāte „Informācijas sistēmu un elektronisko pakalpojumu attīstība” | | | 45 | | | noslēgts 41 līguma par projekta īstenošanu, 3 apstiprināti, 1 pieteikts, 2 atsaukti | | | 9 118 069 | | | 9% | | | 9 118 069 | | 9% | | 34 863 822 | 36% | 34 863 822 | 36% |
| 6 | ERAF | | | 3.2.2.2.aktivitāte "Publisko interneta pieejas punktu attīstība" | | | 0 | | | - | | | 0 | | | 0% | | | 0 | | 0% | | 0 | 0% | 0 | 0% |
|  | ERAF | | | 3.4.1.1.aktivitāte "Ūdenssaimniecības attīstība apdzīvotās vietās ar iedzīvotāju skaitu līdz 2000" | | | 174 | | | 1 pabeigts, noslēgti 165 līgumi par projektu īstenošanu, 8 pieteikti, 13 noraidīti | | | 21 100 806 | | | 18% | | | 20 041 733 | | 20% | | 42 584 969 | 36% | 36 197 224 | 36% |
|  | ERAF | | | 3.4.1.3.aktivitāte "Bioloģiskās daudzveidības saglabāšanas ex situ infrastruktūras izveide " | | | 0 | | | - | | | 0 | | | 0% | | | 0 | | 0% | | 0 | 0% | 0 | 0% |
|  | ERAF | | | 3.4.1.4.aktivitāte "Vēsturiski piesārņoto vietu sanācija" | | | 2 | | | noslēgti 2 līgumi par projektu īstenošanu, 1 noraidīts | | | 0 | | | 0% | | | 0 | | 0% | | 7 508 569 | 22% | 5 255 998 | 22% |
|  | ERAF | | | 3.4.1.5.1.apakšaktivitāte "Pļaviņu un Jēkabpils pilsētu plūdu draudu samazināšana" | | | 2 | | | noslēgti 2 līgumi par projektu īstenošanu | | | 846 106 | | | 11% | | | 719 190 | | 10% | | 2 772 466 | 36% | 2 550 669 | 36% |
|  | ERAF | | | 3.4.1.5.2.apakšaktivitāte "Hidrotehnisko būvju rekonstrukcija plūdu draudu risku novēršanai un samazināšanai" | | | 1 | | | noslēgts 1 līgums par projektu īstenošanu | | | 0 | | | 0% | | | 0 | | 0% | | 1 242 874 | 35% | 1 242 874 | 35% |
|  | KF | | | 3.3.1.6.Liepājas Karostas ilgtspējīgas attīstības priekšnoteikumu nodrošināšana | | | 0 | | | - | | | 0 | | | 0% | | | 0 | | 0% | | 0 | 0% | 0 | 0% |
|  | KF | | | 3.5.1.1.aktivitāte "Ūdenssaimniecības infrastruktūras attīstība aglomerācijās ar cilvēku ekvivalentu lielāku par 2000" | | | 78 | | | 3 pabeigti, noslēgti līgumi par 75 projektu īstenošanu | | | 192 089 409 | | | 57% | | | 173 506 686 | | 57% | | 228 128 230 | 68% | 205 315 407 | 68% |
|  | KF | | | 3.5.1.2.1.apakšaktivitāte "Normatīvo aktu prasībām neatbilstošo izgāztuvju rekultivācija" | | | 60 | | | 23 pabeigti, noslēgti līgumi par 4 projektu īstenošanu, 33 pieteikti, 1 atsaukts un 8 noraidīti | | | 2 055 320 | | | 10% | | | 1 855 013 | | 13% | | 5 218 914 | 26% | 3 548 862 | 26% |
|  | KF | | | 3.5.1.2.2.apakšaktivitāte "Reģionālu atkritumu apsaimniekošanas sistēmu attīstība" | | | 5 | | | noslēgti 4 līgumi par projektu īstenošanu, 1 apstiprināts, 1 noraidīts | | | 13 226 916 | | | 40% | | | 12 322 125 | | 44% | | 20 157 478 | 61% | 17 133 856 | 61% |
|  | KF | | | 3.5.1.2.3.apakšaktivitāte "Dalītās atkritumu apsaimniekošanas sistēmas attīstība" | | | 5 | | | noslēgti 4 līgumi par projektu īstenošanu, 1 apstiprināts | | | 328 319 | | | 0% | | | 328 319 | | 1% | | 4 503 586 | 6% | 2 251 793 | 6% |
|  | KF | | | 3.5.1.3.aktivitāte "Infrastruktūras izveide natura 2000 teritorijās )" | | | 1 | | | noslēgts 1 līgums par projektu īstenošanu | | | 0 | | | 0% | | | 0 | | 0% | | 1 030 886 | 23% | 1 030 886 | 23% |
|  | KF | | | 3.5.1.4.aktivitāte "Vides monitpringa un kontroles sistēmas attīstība" | | | 9 | | | noslēgti 5 līgumi par projektu īstenošanu, 4 apstiprināti, 1 pārtraukts, 1 noraidīts | | | 1 311 128 | | | 16% | | | 1 114 459 | | 16% | | 4 253 842 | 53% | 3 828 458 | 53% |
| 7 | ERAF | | | 3.6.1.1.aktivitāte "Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai" | | | 61 | | | 10 pabeigti, noslēgti 49 līgumi par projektu īstenošanu, 2 pieteikti, 2 atsaukti, 3 pārtraukti, 4 noraidīti | | | 99 636 089 | | | 48% | | | 92 862 049 | | 52% | | 149 594 554 | 72% | 127 155 371 | 72% |
| 8 | ERAF | | | 3.6.1.2.aktivitāte "Rīgas pilsētas ilgtspējīga attīstība" | | | 2 | | | noslēgts 1 līgums par projekta īstenošanu, 1 pieteikts | | | 500 000 | | | 6% | | | 487 100 | | 7% | | 812 126 | 10% | 690 307 | 10% |
| 9 | ERAF | | | 3.6.2.1.Atbalsts novadu pašvaldību kompleksai attīstībai | | | 0 | | | - | | | 0 | | | 0% | | | 0 | | 0% | | 2 352 941 | 25% | 2 000 000 | 25% |
| **KOPĀ, t.sk.** | | | |  | | | **696** | | |  | | | **364 139 616** | | | **36%** | | | **333 360 015** | | **39%** | | **534 348 017** | **52%** | **468 463 135** | **54%** |
| **KOPĀ ESF** | | | |  | | | **187** | | |  | | | **2 177 821** | | | **43%** | | | **2 177 821** | | **43%** | | **3 155 086** | **62%** | **3 155 086** | **62%** |
| **KOPĀ ERAF** | | | |  | | | **351** | | |  | | | **152 950 703** | | | **29%** | | | **142 055 592** | | **31%** | | **267 899 994** | **52%** | **232 198 787** | **51%** |
| **KF** | | | |  | | | **158** | | |  | | | **209 011 092** | | | **42%** | | | **189 126 602** | | **47%** | | **263 292 937** | **53%** | **233 109 262** | **57%** |
|  | | |  | | |  | |  | | |  | | | |  | | |  | |  | |
| |  | | --- | | 1 VIS dati uz 26.01.2011.; pieteikto, apstiprināto, noslēgto līgumu un pabeigto projektu skaits | | 2 DPP noteiktā finansējuma apguve sadalījumā pa gadiem, kumulatīvi | | | | | | | | | | | | | | | | | | | | | | |
|  | | | | | | |  | | |  | | |  | | |  | | |  | |  | |  |  |  |  |
|  | |  | | |  | | | |  | | |  | |  | | |
|  | | | | | | | | | | | | |  | | |  | | |  | |  | |  |  |  |  |

ERAF fonda ietvaros palīdzība tiek sniegta mazāk attīstītajiem reģioniem, galvenokārt koncentrējoties uz publiskās infrastruktūras uzlabošanu un uzņēmējdarbības veicināšanu. Lielāko atbalstu reģiona griezumā ir saņēmušas Vidzemes reģiona pašvaldības - 18 no aktivitātes 3.6.1.1. Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai. Kopā ERAF aktivitātes īstenotas 124 pašvaldībās.

Savukārt īstenojot ESF mērķi, veicinot nodarbinātību, novēršot diskrimināciju un nevienlīdzību darba tirgū, kā arī attīstot cilvēkresursus un veicinot informācijas sabiedrības izveidi, lielākais projektu skaits - 115 ir aktivitātē 1.5.3.1. Speciālistu piesaiste plānošanas reģioniem, pilsētām un novadiem, kur iesaistīti arī visi plānošanas reģioni.

Informācija par ERAF un ESF aktivitātēm reģionālā griezumā atspoguļota 5.tabulā.

5.tabula

Informācija par finansējuma saņēmējiem VARAM pārziņā esošajās aktivitātēs statusos līgums/lēmums un pabeigts reģionālā griezumā.

|  |  |  |  |  |  |  |
| --- | --- | --- | --- | --- | --- | --- |
| **Aktivitāte** | **Pašvaldību projektu sadalījums pa reģioniem** | | | | | **Kopā pašvaldības** |
| **Kurzemes** | **Latgales** | **Rīgas** | **Vidzemes** | **Zemgales** |
| ERAF 3.1.4.4. Atbalsts alternatīvās aprūpes pakalpojumu pieejamības attīstībai | 4 | 3 | 7 | 3 | 6 | **23** |
| ERAF 3.1.4.3. Pirmskolas izglītības iestāžu infrastruktūras attīstība nacionālās un reģionālās attīstības centros | 8 | 10 | 6 | 10 | 7 | **41** |
| ERAF 3.6.1.1. Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai | 16 | 16 | 0 | 18 | 9 | **59** |
| ERAF 3.6.1.2. Rīgas pilsētas ilgtspējīga attīstība |  |  | 1 |  |  | **1** |
| **KOPĀ** | **28** | **29** | **14** | **31** | **22** | **124** |
| ESF 1.5.3.2. Plānošanas reģionu un vietējo pašvaldību attīstības plānošanas kapacitātes paaugstināšana | 11 | 16 | 17 | 14 | 12 | **70** |
| ESF 1.5.3.1. Speciālistu piesaiste plānošanas reģioniem, pilsētām un novadiem | 17 | 21 | 27 | 28 | 22 | **110 un 5 plānošanas reģioniem** |
| **KOPĀ** | **28** | **37** | **44** | **42** | **34** | **180 un 5 plānošanas reģioniem** |

**4.4. Eiropas teritoriālās sadarbības programmu ieviešanas statuss**

Valsts pārvaldes iestādēm, to pārraudzībā esošām institūcijām, plānošanas reģioniem, pašvaldībām un to izveidotām iestādēm, sabiedriskajām organizācijām un dažos gadījumos uzņēmējiem ES fondu plānošanas periodā no 2007.-2013. gadam ir pieejami finanšu līdzekļi pārrobežu sadarbības projektu īstenošanai vairāku Eiropas teritoriālās sadarbības programmu ietvaros.

Eiropas teritoriālās sadarbības programmu ietvaros visi projekti tiek ieviesti uz starptautiskās (pārrobežu, transnacionālās vai starpreģionu) sadarbības pamata, vienmēr veidojot partnerību starp vismaz divām dalībvalstīm/partnervalstīm. Latvijas finansiālais ieguvumus Eiropas teritoriālās sadarbības programmu ietvaros ir atkarīgs no Latvijas partneru dalības aktivitātes projektos.

Latvijas - Lietuvas pārrobežu sadarbības programmas, Igaunijas - Latvijas pārrobežu sadarbības programmas, Latvijas – Lietuvas - Baltkrievijas pārrobežu sadarbības programmas un Igaunijas – Latvijas – Krievijas pārrobežu sadarbības programmas ietvaros tiek īstenoti pārrobežu infrastruktūras izveides, pārrobežu kopienu sadarbības veicināšanas, kopīgu stratēģiju un rīcības plānu izstrādes un jaunu pārrobežu pakalpojumu/produktu izstrādes projekti.

Savukārt Centrālā Baltijas jūras reģiona pārrobežu sadarbības programmas, Baltijas jūras reģiona transnacionālās sadarbības programmas, starpreģionu sadarbības programmas INTERREG IVC ietvaros tiek īstenoti sadarbības projekti, kuros tiek veikti kopīgi pētījumi, veidoti investīciju pilotprojekti, nodrošināta kapacitātes paaugstināšana, kā arī veiktas labās prakses pārņemšanas apmācības.

Programmas tiek īstenotas ar Eiropas Reģionālās attīstības fonda un Eiropas Kaimiņattiecību un partnerības instrumenta atbalstu.

**4.4.1. Latvijas - Lietuvas pārrobežu sadarbības programma**

ES struktūrfondu 3. mērķa „Eiropas teritoriālā sadarbība” Latvijas - Lietuvas pārrobežu sadarbības programmas 2007.-2013.gadam mērķis ir veicināt ilgtspējīgu un vienlīdzīgu pierobežas reģiona sociālekonomisko attīstību, lai padarītu to konkurētspējīgu ekonomiskajai un uzņēmējdarbības attīstībai un pievilcīgu dzīvošanai un apmeklēšanai.

Programmas attiecināmās teritorijas: Latvijā - Kurzeme, Zemgale, Latgale; Lietuvā -Klaipēda, Telši, Šauļi, Panevēža, Utena, Kauņa (kā papildus teritorija). Programmas prioritātes ir reģiona sociālekonomiskās attīstības un konkurētspējas veicināšana un pievilcīga dzīves vide un ilgtspējīgas kopienas attīstība.

Līdz 2010.gada 31.decembrim ir apstiprināti 73 projektu iesniegumi, kas veicina programmas mērķu sasniegšanu un programmas ietvaros sasniedzamo indikatoru izpildi par kopējo finansējumu 46 584 211 miljoni eiro. Latvijas partneru daļa (programmas projekta ietvaros ir jābūt vismaz vienam partnerim no Latvijas) ir 27 575 965 eiro (t.sk. 17 122 364 eiro, kas ieplānoti pašvaldību aktivitāšu īstenošanai). No 2011.gada 1.februāra līdz 2011.gada 3.maijam ir izsludināts ceturtais atklātais projektu iesniegumu konkurss par kopējo pieejamo finansējuma apjomu 10 348 574 eiro. Konkursa ietvaros iesniegtie projekti tiks izvērtēti un vienošanās par projektu īstenošanu tiks slēgtas 2011.gadā.

**4.4.2. Igaunijas – Latvijas pārrobežu sadarbības programma**

ES struktūrfondu 3.mērķa „Eiropas teritoriālā sadarbība” Igaunijas – Latvijas pārrobežu sadarbības programmas 2007.-2013. gadam mērķis ir veicināt Programmas teritorijas ilgtspējīgu attīstību un ekonomisko konkurētspēju, panākot saskaņotu pārrobežu pieeju ekonomiskai, sociālai un vides attīstībai, iesaistot vietējos iedzīvotājus un kopienas, kas no tā gūtu labumu.

Programmas attiecināmās teritorijas: Latvijā: Kurzeme, Rīga, Pierīga un Vidzeme, savukārt Igaunijā - Lõuna – Eesti un Lääne – Eesti reģioni. Programmas prioritātes ir lielāka programmas teritoriju saliedētība, programmas teritorijas augstāka konkurētspēja, aktīvas, ilgtspējīgas un integrētas kopienas.

Līdz 2010.gada 31.decembrim programmas ietvaros ir apstiprināti 37 projekti par kopējo finansējumu 26 608 779 eiro. Latvijas partneru daļa apstiprināto projektu ietvaros ir 14 166 356 eiro (t.sk. 4 741 085 eiro pašvaldību aktivitāšu īstenošanai).

2010.gada decembrī noslēdzās otrais atklātais programmas projektu iesniegumu konkurss par kopējo pieejamo finansējuma apjomu 12 056 744 miljoni eiro. Pašreiz notiek konkursa ietvaros iesniegto projektu iesniegumu izvērtēšana.

**4.4.3. Latvijas – Lietuvas – Baltkrievijas pārrobežu sadarbības programma**

Latvijas – Lietuvas – Baltkrievijas pārrobežu sadarbības programmas mērķis ir veicināt ilgtspējīgu un vienlīdzīgu pierobežas reģiona sociālekonomisko attīstību, lai padarītu to konkurētspējīgu ekonomiskajai un uzņēmējdarbības attīstībai un pievilcīgu dzīvošanai un apmeklēšanai.

Programma tiek īstenota Eiropas kaimiņattiecību un partnerības instrumenta (EKPI) ietvaros. EKPI ir Eiropas Komisijas iniciatīva, kas aizvietos līdzšinējās ģeogrāfiskās un tematiskās sadarbības finanšu programmas ārējās robežās. EKPI paredz viena projekta ietvaros finansēt aktivitātes gan ES iekšienē, gan attiecināmajās teritorijās ārpus ES robežām.

Programmas attiecināmās teritorijas: Latvijā –Latgale; Lietuvā - Utena, Viļņa un Alytus; Baltkrievijā - Grodņa, Vitebska un Minska un noteiktās prioritātes ir veicināt ilgtspējīgu sociālo un ekonomisko attīstību un sekmēt „cilvēks-cilvēkam” sadarbību, kā arī kopīgu problēmu risināšana un robežu infrastruktūras attīstība.

2010.gadā norisinājās programmas pirmais atklātais projektu iesniegumu atlases konkurss un tā ietvaros tika apstiprināti 17 projekta iesniegumi. Latvijas partneru daļa apstiprinātajos projektos ir 4 717 773 eiro. Pašreiz notiek līgumu par projektu īstenošanu slēgšana. 2010.gada beigās tika izsludināts programmas otrais atklātais projektu iesniegumu konkurss ar projektu iesniegumu gala iesniegšanas termiņu 2011.gada 22. februāris. Konkursa rezultāti būs zināmi 2011.gadā.

**4.4.4. Latvijas – Igaunijas – Krievijas pārrobežu sadarbības programma**

Latvijas – Igaunijas – Krievijas pārrobežu sadarbības programmas mērķis ir izmantot plašā pierobežas reģiona potenciālu reģiona ekonomikas attīstībai, piesaistot investīcijas, nodarbinātības un dzīves līmeņa celšanai. Arī šī programma tiek īstenota Eiropas kaimiņattiecību un partnerības instrumenta ietvaros.

Programmas attiecināmās teritorijas: Latvijā - Latgale, Vidzeme, (Rīga un Pierīga kā papildus teritorijas), Igaunijā - Kirde-Eesti, Lõuna-Eesti, Kesk-Eesti, (Põhja-Eesti kā papildus teritorija) un Krievijā - Leningradas apgabals, Pleskavas apgabals, Sanktpēterburga.

Programmā ir izdalītas šādas prioritātes: sociālekonomiskās attīstības veicināšana, sekmējot sociālekonomisko, uzņēmējdarbības un biznesa attīstību, transporta, loģistikas un komunikācijas risinājumus, kā arī tūrisma attīstību; kopējie izaicinājumi, veicinot kopīgu darbību vides un dabas resursu aizsardzībā, kultūrvēsturiskā mantojuma saglabāšanā un sekmēšanā, kā arī enerģijas efektivitātes uzlabošanā un sadarbības veicināšana „cilvēks-cilvēkam”, atbalstot vietējo iniciatīvu attīstību, vietējo un reģionālo institūciju administratīvās kapacitātes celšanu, sadarbību kultūras, sporta, sociālās un veselības aprūpes jomās.

2010.gada 29.novembrī noslēdzās programmas pirmais atklātais projektu iesniegumu konkurss, kura ietvaros tika saņemti 227 projektu iesniegumi. Pašreiz projektu iesniegumi tiek izvērtēti, lai šī gada laikā slēgtu līgumus par projektu īstenošanu.

**4.4.5. Centrālā Baltijas jūras reģiona pārrobežu sadarbības programma**

ES struktūrfondu 3. mērķa „Eiropas teritoriālā sadarbība” Centrālā Baltijas jūras reģiona programmas 2007.-2013.gadam vīzija ir radīt globāli atpazīstamu, dinamisku un konkurētspējīgu reģionu, kas ir pievilcīgs gan uzņēmējdarbībai, gan tūristiem, kur cilvēki vēlās dzīvot, strādāt un investēt.

Programmas attiecināmās teritorijas: Latvijā -Kurzeme, Rīga, Pierīga (attiecināmie reģioni) un Zemgale, Vidzeme (pieguļošie reģioni), Igaunijā - Kirde-Eesti, Kesk-Eesti, Põhja-Eesti, Lääne-Eesti (attiecināmie reģioni) un Lõuna-Eesti (pieguļošais regions), Somijā - Varsinais-Suomi; Uusimaa, Itä-Uusimaa, Kymenlaakso, Ālandu salas (attiecināmie reģioni) un Etelä-Karjala, Kanta-Häme, Päijät-Häme (pieguļošie reģioni), Zviedrijā - Gävleborg, Uppsala, Stokholma, Södermanland, Östergötland, Gotlande (attiecināmie reģioni) un Västmanland, Örebro (pieguļošie reģioni).

Programmas prioritātes: droša un veselīga vide, aizsargājot un uzlabojot kopējo vidi, īpašu uzmanību pievēršot Baltijas jūrai. Prioritāte atbalsta ilgtspējīgu programmas teritorijas vides attīstību, lai to padarītu pievilcīgāku gan iedzīvotājiem, gan viesiem; ekonomiski konkurētspējīgs un inovatīvs reģions, koncentrējoties uz vispārēju programmas teritorijas ekonomikas attīstības un konkurētspējas veicināšanu, īpaši uzsverot inovācijas un plašu, kvalitatīvu sadarbību, sakaru dibināšanu, lai atvieglotu pārrobežu sadarbību un labāku preču un cilvēku plūsmu; pievilcīgas un dinamiskās kopienas.

Līdz 2010.gada 31.decembrim programmas ietvaros ir apstiprināti 36 projekta iesniegumi. Latvijas partneru daļa apstiprinātajos projektu iesniegumos ir 7 414 640 eiro (t.sk. 2 754 504 eiro pašvaldību aktivitāšu īstenošanai).

2010.gada 15. decembrī noslēdzās programmas piektais atklātais projektu iesniegumu konkurss par kopējo pieejamo finansējuma apjomu 20 400 000 eiro. Piektajā atklātajā konkursā iesniegtie projekti tiks izvērtēti un atlasīti 2011.gadā.

**4.4.6. Baltijas jūras reģiona transnacionālās sadarbības programma**

Baltijas jūras reģiona transnacionālās sadarbības programmas mērķis ir veicināt transnacionālo attīstību, lai izveidotu ilgtspējīgu, konkurētspējīgu un teritoriāli vienoto Baltijas jūras reģionu.

Programmas attiecināmās teritorijas: Dānija, Zviedrija, Somija, Igaunija, Latvija, Lietuva, Polija, atsevišķie Vācijas reģioni (Berlin, Brandenburg, Bremen, Hamburg, Mecklenburg-Vorpommern, Schleswig-Holstein un Niedersachsen Länder (tikai NUTS II līmeņa teritorija Regierungsbezirk Lüneburg), kā arī Norvēģija, Baltkrievija un atsevišķie Krievijas reģioni (Sanktpēterburga un Ļeņingradas apgabals, Karēlijas Republika, Kaļiņingradas apgabals, Murmanska, Novgoroda un Pleskava; projektiem, kur iesaistīts Barenca jūras reģions, ir paredzēta arī sadarbība ar Arhangeļskas apgabalu, Komi Republiku un Nenetskas Autonomo apgabalu).

Programmā ir izdalītas četras prioritātes: inovāciju sekmēšana visā Baltijas jūras reģionā; Baltijas jūras reģiona iekšējās un ārējās pieejamības uzlabošana; Baltijas jūras kā kopējā resursa pārvaldība un pievilcīgas un konkurētspējīgas pilsētas un reģioni.

Līdz 2010.gada 31.decembrim programmas ietvaros ir apstiprināti 65 projekta iesniegumi. Latvijas partneru daļu apstiprinātajos projektos ir 14 166 356 eiro (t.sk. 4 816 718 eiro pašvaldību aktivitāšu īstenošanai).

Līdz 2011.gada 31.martam norisināsies Programmas ceturtais atklātais projektu iesniegumu konkurss ar kopējo pieejamo finansējuma apjomu 50 600 000 eiro.

**4.4.7. Starpreģionu sadarbības programmas INTERREG IVC**

Starpreģionu sadarbības programmas INTERREG IVC mērķis ir atbalstīt reģionālās attīstības politiku inovāciju, zināšanu ekonomikas, vides un risku novēršanas jomās, kā arī veicināt Eiropas ekonomisko modernizāciju un konkurētspējas palielināšanos.

Programmas attiecināmā teritorijā ietilpst visas 27 Eiropas Savienības dalībvalstis, Norvēģija un Šveice.

Programmā ir šādas prioritātes: inovācijas un zināšanu ekonomika, veicinot pētniecību, jaunās tehnoloģijas un inovācijas, sekmējot novatorisko uzņēmējdarbības formu attīstību un uzlabot reģionālas politikas attīstību nodarbinātības un izglītības jomā, kā arī Vide un risku novēršana, sniedzot atbalstu dabas un tehnoloģisko risku novēršanai un pārvaldībai, veicinot ūdens resursu saglabāšanu un atkritumu pārstrādi, sekmējot vides, ainavas un kultūras mantojuma aizsardzību un izmantošanu tūrisma jomā, kā arī atbalstot atjaunojamo energoresursu attīstību un ilgtspējīgu transporta izmantošanu.

Programma paredz Reģionālas iniciatīvas projektus, kas veicina reģionālās politikas attīstības instrumentu attīstību un pieredzes apmaiņas tīklu izveidošanu pēc reģionu iniciatīvas, kā arī rezultātu izplatīšanas jeb kapitalizācijas projektus, kas sekmē paraugprakses pārņemšanu un kapacitātes stiprināšanu, kā arī ietver Eiropas Komisijas atbalstītus ātras rīcības projektus.

Līdz 2010.gada 31.decembrim Latvijas partneriem apstiprinātais finansējums programmas aktivitāšu īstenošanai ir 5 929 063 eiro.

**4.4.8. Valsts finansiālais atbalsts projektu īstenošanā**

Maksājumi projektiem tiek izdarīti uz izdevumu atmaksāšanas pamata, izņemot Latvijas – Igaunijas – Krievijas pārrobežu sadarbības programmu, kurā paredzēti arī avansa maksājumi no programmas ES fondu līdzekļiem. Finansēšanas līgumus ar projekta vadošajiem partneriem slēdz attiecīgas programmas Vadošā iestāde. Programmas Sertifikācijas iestāde pārskaita finansējumu vadošajam partnerim, kad programmas apvienotais tehniskais sekretariāts ir apstiprinājis projekta progresa ziņojumu pēc pozitīva atzinuma saņemšanas no pirmā līmeņa finanšu kontroles institūcijas.

Lai nodrošinātu valsts atbalstu projektu īstenošanā projektu partneriem no Latvijas, pamatojoties uz Ministru kabineta 2009.gada 11.augusta noteikumiem Nr.890 „Kārtība, kādā piešķir valsts budžeta līdzekļus Eiropas Savienības struktūrfondu 3.mērķa “Eiropas teritoriālā sadarbība” programmu un Eiropas Kaimiņattiecību un partnerības instrumenta programmu finansējuma saņēmējiem no Latvijas Republikas”, pašvaldības un to izveidotās iestādes, pašvaldību un valsts kapitālsabiedrības, kā arī biedrības un nodibinājumi var pieteikties uz valsts budžeta līdzfinansējumu 5% apmērā no finansējuma saņēmēja kopējā ieguldījuma projektā. 2009. gadā no valsts budžeta ir piešķirti 654 832 LVL un 2010.gadā – 146 840LVL.

Kā arī, pamatojoties uz Ministru kabineta 2009.gada 10.novembra noteikumiem Nr.1306 „Kārtība, kādā valsts budžetā plāno līdzekļus Eiropas Savienības struktūrfondu 3.mērķa "Eiropas teritoriālā sadarbība" programmu un Eiropas Kaimiņattiecību un partnerības instrumenta programmu īstenošanai un veic maksājumus”, Latvijas Republikas plānošanas reģioniem, nozaru ministrijām un to padotībā esošajām iestādēm ir iespēja pieprasīt valsts budžeta līdzekļus ETS programmas projektu īstenošanai. 2010.gadā šīm iestādēm projektu īstenošanai ir piešķirti 3 008 380 LVL.

Vides aizsardzības un reģionālās attīstības

ministrs R.Vējonis

Vīza: Vides aizsardzības un reģionālās   
attīstības ministrijas

valsts sekretārs G.Puķītis

7031

I.Sniega-Sniedziņa, 67770453,

[ilze.sniega@varam.gov.lv](mailto:ilze.sniega@varam.gov.lv)

M.Brunava, 67770337

[maija.brunava@varam.gov.lv](mailto:maija.brunava@varam.gov.lv)